7 van beweerde sindikaat in Swartruggens vas | Netwerk24
Kol. Adéle Myburgh, polisiewoordvoerder in die provinsie, sê in 'n mediaverklaring hulle het Donderdag in die dorp se landdroshof verskyn nadat hulle Maandag in hegtenis geneem is. Hul ouderdomme wissel van 23 tot 28 jaar. Die sewe bly in aanhouding tot hul volgende verskyning op 4 Desember.
Die polisie se optrede het gevolg nadat hulle inligting gekry het oor 'n sindikaat wat blykbaar besig was om 'n inbraak by 'n winkel in Swartruggens te beplan. "Die huis waar die lede van die sindikaat glo skuil, is daarna in die Borolelo-township buite die dorp geïdentifiseer," sê Myburgh.
Die groep het Maandagaand glo by 'n plaaslike klerewinkel en 'n supermark ingebreek. Hulle het glo gevlug nadat 'n alarm afgegaan het, en teruggekeer na die huis en Borolelo. Die polisie het hulle ingewag en die mense in die huis vasgetrek. Hul klere was nat en modderig. Vermoedelik gesteelde klere en kruideniersware is in die huis gevind, sê Myburgh.